《次居仁韵》
宋代·刘子翚

是身如树槁穷冬，一点心华自闭封。
久矣吹嘘存泛爱，偶於迟暮得相从。
颇闻妙用纵横是，深愧真源左右逢。
白云黄芽计虽下，可能无意起龙锺。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。